Veelgi peenem lähenemine joogi valmistamisele soovitab esmalt veest ja magustajatest (suhkur, mesi) siirup keeta ning paralleelselt teises nõus vürtsisegu vähese veega läbi kuumutada. Lõpuks segatakse kokku siirup, läbikurnatud vürtsileem ning punavein, saadud segu kuumutatakse nõutavale temperatuurile. Hea hõõgveini saamiseks on oluline joogi kuumutamise aste ja kestvus. Juba valmissegatud hõõgveinide puhul soovitatakse  kuumutamist temperatuurini 60-70 kraadi. Kodutingimustes, kus hõõgveini algusest lõpuni ise tehakse, võib kasutada mõnevõrra kõrgemat temperatuuri, et vürtsidest aroomid ja maitsed ühtlaselt jooki jõuaksid. Samas peab arvestama sedagi, et nii alkohol kui ka lõhnaained kipuvad joogi lahtisel kuumutamisel kergesti lenduma. Köök muutub küll meeldivalt lõhnarikkaks, samal ajal joogipoolise maitse ja kangus jällegi vaesustuvad. Kindlasti ei tohi hõõgveini keeta. Nii moondub selle maitse mitteiseloomulikuks ja  lamedaks.